CELEX: 32018R0976
Language: el
Date: 2018-07-04 00:00:00
Title: Κανονισμός (ΕΕ) 2018/976 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για την τροποποίηση του κανονισμού (ΕΕ) 2016/1139 όσον αφορά το εύρος τιμών θνησιμότητας λόγω αλιείας και τα επίπεδα διαφύλαξης για ορισμένα αποθέματα ρέγγας στη Βαλτική Θάλασσα

16.7.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 179/76
            
         ΚΑΝΟΝΙΣΜΌΣ (ΕΕ) 2018/976 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 4ης Ιουλίου 2018
   για την τροποποίηση του κανονισμού (ΕΕ) 2016/1139 όσον αφορά το εύρος τιμών θνησιμότητας λόγω αλιείας και τα επίπεδα διαφύλαξης για ορισμένα αποθέματα ρέγγας στη Βαλτική Θάλασσα
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
   Αποφασίζοντας σύμφωνα με τη συνήθη νομοθετική διαδικασία (2),
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) 2016/1139 του Ευρωπαϊκού Κοινοβουλίου και του Συμβουλίου (3) θεσπίζει πολυετές σχέδιο για τα αποθέματα γάδου, ρέγγας και παπαλίνας στη Βαλτική Θάλασσα («το σχέδιο»). Σκοπός του σχεδίου είναι να συμβάλει στην επίτευξη των στόχων της κοινής αλιευτικής πολιτικής, και ειδικότερα να διασφαλίσει ότι η εκμετάλλευση των ζώντων θαλάσσιων βιολογικών πόρων αποκαθιστά και διατηρεί τους πληθυσμούς των αλιευόμενων ειδών πάνω από τα επίπεδα που μπορούν να αποφέρουν τη μέγιστη βιώσιμη απόδοση (ΜΒΑ).
            
         
               (2)
            
            
               Το άρθρο 1 του κανονισμού (ΕΕ) 2016/1139 ορίζει τα σχετικά αλιευτικά αποθέματα της Βαλτικής, συμπεριλαμβανομένου του αποθέματος ρέγγας της Βοθνιακής Θάλασσας και του αποθέματος ρέγγας του Βοθνιακού Κόλπου. Προκειμένου να διαφυλαχθεί η πλήρης αναπαραγωγική ικανότητα των εν λόγω αποθεμάτων, τα παραρτήματα I και II του εν λόγω κανονισμού προσδιορίζουν ορισμένα σημεία αναφοράς διατήρησης, συμπεριλαμβανομένου του εύρους θνησιμότητας λόγω αλιείας και των σημείων αναφοράς για την αναπαραγωγική βιομάζα αποθεμάτων.
            
         
               (3)
            
            
               Με βάση την επιστημονική αξιολόγηση που διενήργησε το Διεθνές Συμβούλιο για την Εξερεύνηση των Θαλασσών (ICES) το 2017, το απόθεμα ρέγγας της Βοθνιακής Θάλασσας και το απόθεμα ρέγγας του Βοθνιακού Κόλπου είναι παρεμφερή. Κατά συνέπεια, το ICES συνδύασε τα δύο αποθέματα σε ένα, άλλαξε τα όρια της γεωγραφικής περιοχής κατανομής του και επανεκτίμησε το εύρος τιμών θνησιμότητας λόγω αλιείας της ΜΒΑ, καθώς και τα σχετικά σημεία αναφοράς διατήρησης. Αυτό οδήγησε σε ορισμούς αποθεμάτων και αριθμητικές τιμές που διαφέρουν από τα οριζόμενα στο άρθρο 1, και στα παραρτήματα I και II του κανονισμού (ΕΕ) 2016/1139.
            
         
               (4)
            
            
               Το άρθρο 5 παράγραφος 6 του κανονισμού (ΕΕ) 2016/1139 προβλέπει ότι όταν, βάσει επιστημονικών γνωμοδοτήσεων, η Επιτροπή θεωρεί ότι τα σημεία αναφοράς διατήρησης που ορίζονται στο παράρτημα II του εν λόγω κανονισμού δεν εκφράζουν πλέον σωστά τους σκοπούς του σχεδίου, τα εν λόγω σημεία μπορούν, σε περίπτωση κατεπείγουσας ανάγκης, να υποβληθούν προς αναθεώρηση στο Ευρωπαϊκό Κοινοβούλιο και στο Συμβούλιο.
            
         
               (5)
            
            
               Είναι σκόπιμο να τροποποιηθούν επειγόντως το άρθρο 1 παράγραφος 1 στοιχεία ε) και στ), καθώς και τα παραρτήματα I και II του κανονισμού (ΕΕ) 2016/1139 προκειμένου να εξασφαλιστεί ο καθορισμός των αλιευτικών δυνατοτήτων για τα σχετικά αποθέματα σύμφωνα με επικαιροποιημένα σημεία αναφοράς διατήρησης.
            
         
               (6)
            
            
               Ο κανονισμός (ΕΕ) 2016/1139 θα πρέπει επομένως να τροποποιηθεί αναλόγως,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποιήσεις στον κανονισμό (ΕΕ) 2016/1139
   Ο κανονισμός (ΕΕ) 2016/1139 τροποποιείται ως εξής:
   
               1)
            
            
               Το άρθρο 1 παράγραφος 1 τροποποιείται ως εξής:
               
                           α)
                        
                        
                           το στοιχείο ε) αντικαθίσταται από το ακόλουθο κείμενο:
                           
                                       «ε)
                                    
                                    
                                       ρέγγα (Clupea harengus) στις υποδιαιρέσεις ICES 30-31 (ρέγγα της Βοθνιακής Θάλασσας)·»·
                                    
                                 
                     
                           β)
                        
                        
                           το στοιχείο στ) απαλείφεται.
                        
                     
         
               2)
            
            
               Στο παράρτημα I, οι καταχωρίσεις για το απόθεμα ρέγγας της Βοθνιακής Θάλασσας και το απόθεμα ρέγγας του Βοθνιακού Κόλπου αντικαθίσταται από την ακόλουθη καταχώριση:
               
                           «Gulf of Bothnia herring
                        
                        
                           0,15-0,21
                        
                        
                           0,21-0,21»
                        
                     
         
               3)
            
            
               Στο παράρτημα II, οι καταχωρίσεις για το απόθεμα ρέγγας της Βοθνιακής Θάλασσας και το απόθεμα ρέγγας του Βοθνιακού Κόλπου αντικαθίσταται από την ακόλουθη καταχώριση:
               
                           «Gulf of Bothnia herring
                        
                        
                           283 180 
                        
                        
                           202 272 »
                        
                     
         Άρθρο 2
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη.
      Στρασβούργο, 4 Ιουλίου 2018.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         A. TAJANI
      
      
         
            Για το Συμβούλιο
         
         
            H Πρόεδρος
         
         K. EDTSTADLER
      
   
   
      (1)  Γνώμη της 14ης Φεβρουαρίου 2018 (δεν έχει δημοσιευθεί ακόμη στην Επίσημη Εφημερίδα).
   
      (2)  Θέση του Ευρωπαϊκού Κοινοβουλίου της 29ης Μαΐου 2018 (δεν έχει δημοσιευθεί ακόμη στην Επίσημη Εφημερίδα) και απόφαση του Συμβουλίου της 18ης Ιουνίου 2018.
   
      (3)  Κανονισμός (ΕΕ) 2016/1139 του Ευρωπαϊκού Κοινοβουλίου και του Συμβουλίου, της 6ης Ιουλίου 2016, για τη θέσπιση πολυετούς σχεδίου για τα αποθέματα γάδου, ρέγγας και παπαλίνας της Βαλτικής θάλασσας και για τις αλιευτικές δραστηριότητες εκμετάλλευσης των εν λόγω αποθεμάτων, για την τροποποίηση του κανονισμού (ΕΚ) αριθ. 2187/2005 του Συμβουλίου και για την κατάργηση του κανονισμού (ΕΚ) αριθ. 1098/2007 του Συμβουλίου (ΕΕ L 191 της 15.7.2016, σ. 1).